
1. Preocupări şi dezbateri privind noul rol al NATO în contexul luptei împotriva terorismului 

 

Spania şi Marea Britanie au propus ca Alianţa Nord-Atlantică să adopte, în cursul summit-ului din luna noiembrie de la Praga, noi iniţiative pentru a avea "un rol eficient împotriva noilor ameninţări ale terorismului internaţional şi ale armelor de distrugere în masă". "Summit-ul de la Praga oferă o ocazie unică de a realiza viziunea noastră comună a unei Alianţe Nord-Atlantice transformate", se afirmă într-o scrisoare a şefilor guvernelor spaniol, Jose Maria Aznar, şi britanic, Tony Blair, adresată recent Secretarului general al NATO, George Robertson.

În scrisoarea celor doi premieri se subliniază că Spania şi Marea Britanie "recunosc schimbarea fundamentală suferită de securitatea internaţională după atacurile din 11 septembrie din Statele Unite" şi propun ca NATO să îşi sporească capacităţile de flexibilitate. Pentru a consolida capacităţile de apărare, în document se sugerează realizarea unei "mai bune interoperabilităţi în interiorul NATO şi depunerea de eforturi pentru a se asigura măsurile pentru ca Statele Unite, precum şi Alianţa Atlanticului de Nord şi Uniunea Europeană, să poată acţiona mult mai eficient împreună".

În acest cadru, Spania şi Marea Britanie, care şi-au exprimat satisfacţia faţă de perspectiva unei extinderi a Alianţei Nord-Atlantice spre noi ţări din Europa de Est, cer candidaţilor să devină membri eficienţi ai NATO, să înfrunte noile responsabilităţi referitoare la capacităţile lor militare şi să fie pregătiţi să îşi asume toate misiunile NATO. 

J.M. Aznar şi T. Blair subliniază şi faptul că înfiinţarea unui Consiliu NATO-Rusia evidenţiază "potenţialul unei ameliorări fundamentale a securităţii europene şi face apel la un parteneriat consolidat mai ales cu ţările Dialogului mediteranean, pentru a dezvolta securitatea la sud de NATO". "Spania şi Marea Britanie împărtăşesc aceeaşi viziune: noi dorim o transformare a NATO către noi funcţii, noi capacităţi, o extindere a acestora către toate cele 19 state membre, o nouă relaţie cu Rusia, o relaţie reciproc benefică între NATO şi UE şi un parteneriat consolidat", se arată în finalul scrisorii semnate de cei doi lideri europeni. 

*

În cadrul reuniunii de la Bruxelles, care a avut loc la 5 iunie a.c., miniştrii apărării din statele membre ale NATO au discutat despre redefinirea rolului Alianţei, punând un mai mare accent pe lupta antiteroristă şi pe reducerea deficitului de capacităţi militare ale aliaţilor.

Dezbaterea privind rolurile pe care Alianţa îşi propune să şi le asume coincide cu sesiunile de dezbateri pe care Secretarul general al NATO, George Robertson, le-a avut cu ambasadorii ţărilor NATO în vederea stabilirii modului de reorganizare a Alianţei după atacurile teroriste din 11 septembrie.

Urmează să fie făcute publice propunerile pentru summit-ul din noiembrie 2002, de la Praga, al Alianţei, când celor 19 membri actuali li se vor mai adăuga, probabil, încă şapte - Estonia, Letonia, Lituania, Slovenia, Slovacia, România şi Bulgaria.

În perioada de timp rămasă, G. Robertson vrea să elimine din Alianţă ambiţiile şi dificila administrare a Defence Capabilities Initiative (DCI), adoptată în 1999, la summit-ul de la Washington, dar care s-a dovedit mult sub aşteptări. În cadrul acelei reuniuni, liderii NATO au elaborat o listă în 58 de puncte, cu capacităţi militare ce urmau să fie achiziţionate, de la arme simple şi până la sisteme sofisticate de realimentare în timpul zborului.

Recent, lordul Robertson a afirmat că DCI a fost "mult prea complicată. În plus, articolele sale erau foarte lungi. Nu a fost un eşec. Multe dintre lucruri au fost posibile ca o consecinţă a DCI. Dar nici nu a fost un succes".

În momentul de faţă, ideea este ca DCI să fie "mai concisă, mai compactă şi mai concentrată", a declarat un oficial NATO. Lista echipamentelor militare urmează să fie redusă până la 7, maximum 12 articole, incluzînd de la echipamente de logistică până la arme inteligente. "Până la summit-ul de la Praga îmi doresc să avem un plan cu termene de livrare, preţuri şi angajamente", a spus G. Robertson.

Analiştii apreciază că dacă va reuşi, acest lucru va constitui un impuls important dat politicii comune europene de securitate şi apărare. Şi cum 11 dintre cele 15 state membre ale UE sunt şi membre ale NATO, orice îmbunătăţire a capacităţilor NATO va avea un efect pozitiv şi asupra acesteia, cu atât mai mult cu cât ambele structuri suferă de acelaşi deficit de capacităţi.

Totuşi, lupta antiteroristă este mult mai complicată şi mai sensibilă la reacţia politică. "Trebuie să luăm decizii importante. Ieşim din spaţiul Alianţei, sau ne axăm pe acţiuni de prevenire?", s-a întrebat un oficial al NATO, apreciind că "Statele Unite sunt de părere că după atentatele din 11 septembrie misiunea trebuie să stea la baza creării coaliţiei şi nu invers".

Unii dintre diplomaţii NATO au privit acest lucru ca pe o încercare a SUA de a avea "coaliţii exacte şi precise", pentru a nu mai fi nevoie de atâtea comisii în procesul de luare a unei decizii în cadrul Alianţei. Pe parcursul reuniunii s-a mai subliniat şi faptul că Alianţa are o foarte mică influenţă politică asupra deciziilor militare americane, lucru pe care mulţi dintre membrii săi vor să îl corecteze, mai cu seamă în cazul în care SUA ar intenţiona să treacă la o acţiune militară împotriva Irakului. 

 

 

 

 

2. Aspecte recente privind lărgirea UE

Comisarul european responsabil cu extinderea Uniunii, Gunther Verheugen, a declarat, la 5 iunie a.c., la Bruxelles, că există riscul ca "fereastra de oportunitate" pentru lărgirea UE să fie închisă.

"Trebuie să spunem clar că nu avem tot timpul din lume", a declarat G. Verheugen cu prilejul prezentării unui raport privind întărirea capacităţilor administrative ale ţărilor candidate. Comisarul european a recunoscut că în ultimele luni au avut loc schimbări politice esenţiale în Europa şi a recomandat prudenţă politicienilor în luarea decizilor privind lărgirea UE.

"Teama populară de imigraţie a dus la creşterea sprijinului pentru partide populiste sau de extremă dreaptă, ostile integrării de noi ţări în Uniune. Trebuie să arătăm clar că procesul de lărgire nu este o problemă, ci este parte a soluţiei", a apreciat G. Verheugen. El a explicat că presiunile imigraţiei nu vor putea fi reduse prin închiderea frontierelor, dar integrarea poate fi un instrument pentru a controla sau reduce imigraţia. "Mai mult ca niciodată, Comisia crede că ambiţiosul calendar de terminare a negocierilor poate fi realizat", a conchis G. Verheugen, pentru a pune capăt speculaţiilor că procesul de lărgire ar putea fi întârziat.

Comisarul european a mai avertizat că negocierile de aderare reprezintă doar partea vizibilă a iceberg-ului, căci transpunerea legislaţiei comunitare în ţările candidate este esenţială şi dificilă. "Comisia nu îşi ascunde capul în nisip; spunem clar că este nevoie de mult efort pentru a dezvolta capacităţile administrative ale ţărilor candidate", a declarat G. Verheugen.

Tot cu prilejul prezentării acestui raport, Comisia a adoptat o comunicare privind dezvoltarea capacităţilor administrative ale ţărilor candidate, comunicare ce va fi prezentată liderilor UE la summit-ul de la Sevilla. Comunicarea face o evaluare generală, sector pe sector, a îndeplinirii obiectivelor stabilite în planul de acţiune pentru dezvoltarea capacităţilor administrative ale fiecărei ţări candidate, fără să conţină, însă, referiri la problemele specifice ale fiecărei ţări în parte.

Comisarul G. Verheugen a apreciat că "ţările candidate la aderarea la Uniune în 2004 au întreprins pregătiri adecvate pentru a construi capacităţi administrative, ceea ce le va permite să-şi asume responsabilităţi administrative în momentul în care devin membre ale Uniunii". Comisarul european a recunoscut faptul că ţările candidate nu vor avea capacităţi administrative operaţionale 100% în momentul aderării, însă nici măcar ţările membre ale Uniunii nu au instituţii administrative capabile de acţiune într-o asemenea proporţie.

Comunicarea Comisiei evidenţiază că reforma sistemului judiciar trebuie să fie continuată pentru a asigura independenţa judecătorilor în România, Bulgaria, Cehia, Estonia, Ungaria, Letonia, Lituania, Polonia, Slovacia şi Slovenia. Raportul afirmă că salariile magistraţilor trebuie să fie mărite şi condiţiile de muncă îmbunătăţite, pentru a întări independenţa sistemului.

Comisia consideră că planul de acţiune adoptat de România, Bulgaria, Cehia, Ungaria, Letonia, Lituania, Polonia şi Slovacia prevede dezvoltarea unei capacităţi de luptă împotriva corupţiei şi cere punerea în aplicare a strategiilor anti-corupţie. 

Protecţia drepturilor omului şi a minorităţilor trebuie să fie întărită în România, Bulgaria, Cehia, Estonia, Ungaria, Lituania, şi Slovacia, se mai arată în textul adoptat. În România şi alte cinci ţări candidate, planul de acţiune pentru îmbunătăţirea capacităţii administrative prevede şi ameliorarea mediului de afaceri pentru întreprinderi.

Comunicarea Comisiei nu face o analiză a perfomanţelor obţinute de ţările candidate, ci o prezentare a planurilor de acţiune adoptate de cele 12 ţări. "Este prea devreme pentru Comisie să facă o evaluare acum, planurile de acţiune pentru îmbunătăţirea capacităţii administrative fiind adoptate în majoritatea ţărilor candidate abia la începutul anului", a apreciat G. Verheugen. 

"Comunicarea are scopul de a prezenta şefilor de stat ai UE, reuniţi la Sevilla, ce se întâmplă în domeniul capacităţilor administrative ale ţărilor care vor adera în curând", a declarat un oficial al Comisiei. Acesta consideră că documentul prezintă o situaţie pozitivă a evoluţiilor în acest domeniu pentru a da o notă optimistă dezbaterilor privind lărgirea, în condiţiile în care atmosfera politică în UE este mai puţin favorabilă extinderii decât anul trecut.

 

3. SUA - noi măsuri de securitate internă 

 

În discursul adresat naţiunii la 6 iunie a.c., preşedintele american, George W. Bush, a cerut Congresului să aprobe crearea unui super-minister al securităţii interne, pentru o protejare mai bună a Statelor Unite de terorism şi pentru a răspunde lacunelor constatate recent în funcţionarea FBI şi CIA.

"Cer Congresului să mi se alăture pentru a crea un departament unic cu o misiune urgentă şi primordială: securitatea patriei şi protecţia poporului american", a declarat preşedintele SUA.

George W. Bush a subliniat necesitatea de a "acţiona repede" pentru a îndepărta o repetare a atentatelor din 11 septembrie. "Noi am constatat o sporire a numărului de ameninţări generale (...) Ştim că mii de ucigaşi profesionişti complotează pentru a ne ataca, iar această teribilă constatare ne obligă să acţionăm diferit", a declarat el.

Preşedintele american a precizat că acest nou minister va avea autoritate asupra agenţiilor de frontieră (paza de coastă, poliţia şi serviciile de imigraţie). El va mai include şi serviciul de securitate al Ministerului Transporturilor, precum şi Agenţia pentru salvare în caz de catastrofe (FEMA) şi anumite servicii specializate ale Ministerelor Energiei şi Sănătăţii.

Responsabilii acestui viitor super-minister îşi vor axa activitatea pe patru mari domenii: securitatea transporturilor şi frontierelor, pregătirea reacţiei în caz de situaţii de urgenţă, contra-măsuri în materie de atacuri chimice, biologice sau nucleare şi analiza informaţiilor şi protejarea infrastructurilor.

Secret Service, care asigură securitatea Preşedintelui şi a membrilor Guvernului, va fi plasat sub autoritatea acestui minister. Funcţiile Secret Service, care depind în prezent de Departamentul Trezoreriei, nu vor fi modificate. Ministerul Securităţii Interne va avea în componenţă o divizie însărcinată cu culegerea şi analizarea datelor obţinute de diversele servicii de informaţii americane referitoare la ameninţările teritoriului naţional şi de evaluare a vulnerabilităţii diverselor infrastructuri ale ţării. "În total va concentra circa 170.000 de persoane şi va administra un buget anual de circa 37 de miliarde de dolari", a declarat un oficial guvernamental cu rang înalt.

George W. Bush a precizat că această reformă constituie cea mai importantă restructurare a unor instituţii guvernamentale după fuziunea din 1947 a departementelor de Război şi Marină într-un singur Departament al Apărării.

Preşedintele George W. Bush a făcut, din nou, apel la vigilenţă, însă totuşi a dorit să-i liniştească pe americani. "Statele Unite se află în fruntea lumii civilizate într-o luptă titanică împotriva terorismului. Libertatea şi teama se confruntă, însă învingătoare trebuie să fie libertatea", a spus el.

George W. Bush a dorit, de altfel, să respingă criticile aduse FBI şi CIA pentru disfuncţionalităţile lor, înainte de atentatele din 11 septembrie 2001. "Noi am identificat alertele şi indiciile care într-adevăr nu au fost urmate, însă nu cred că ar fi putut cineva să împiedice atentatele din 11 septembrie", a declarat el.

Iniţiativa Preşedintelui a fost lansată în timp ce Congresul a iniţiat şi demarat o anchetă privind disfuncţionalităţile constatate în cadrul FBI şi CIA, care nu au ştiut să exploateze informaţiile de care dispuneau pentru a împiedica atentatele din 11 septembrie, soldate cu 3056 de morţi.

*

Intenţia Preşedintelui George W. Bush de a crea un super-minister al securităţii interne a fost primită cu destule rezerve de presa americană.

"Congresul, care va examina această măsură, trebuie să fie prudent pentru a nu determina noi probleme", apreciază cotidianul "New York Times". Publicaţia subliniază că "această propunere riscă să suscite noi rivalităţi într-o birocraţie deja sufocantă".

"Reconstrucţia nu va fi uşoară", consemnează cotidianul economic "Wall Street Journal". ”Acest proces ar putea produce frustrări în cadrul birocraţiilor federale deja existente, precum şi lupte între comisiile de supraveghere a acestor servicii din Congres, dintre care unele îşi vor pierde influenţa asupra activităţilor şi bugetelor agenţiilor", consideră publicaţia citată.

"Acest lucru ar putea deturna atenţia Preşedintelui şi a altor oficiali cu rang înalt de la războiul împotriva terorismului către reorganizarea serviciilor în cadrul cărora activează 170.000 de persoane", apreciază la rândul său cotidianul "Washington Post".

"Exploatând grandoarea Casei Albe, la o oră de maximă audienţă, George W. Bush a acţionat într-o manieră decisivă pentru depăşirea acuzelor privind eşecurile Administraţiei", subliniază cotidianul "Chicago Tribune".

"Obţinerea aprobării Congresului înainte de sfârşitul anului este o mare provocare", avertizează "Los Angeles Times", care reaminteşte faptul că în noiembrie a.c. vor avea loc alegeri legislative.

În sfârşit, publicaţia "USA Today" apreciază că "această reorganizare este supusă riscului creării unei noi birocraţii, fără a ameliora capacitatea administraţiei de a proteja populaţia”. 

*

Potrivit experţilor, Administraţia americană elaborează o nouă doctrină strategică, transformând politica de control şi descurajare din timpul războiului rece într-o politică de susţinere a atacurilor preventive împotriva teroriştilor şi a statelor ostile care deţin arme chimice, biologice sau nucleare.

Noua doctrină va fi elaborată de Consiliul Naţional de Securitate, în cadrul primei "Strategii Naţionale de Securitate" a Administraţiei, care va fi dată publicităţii la începutul toamnei acestui an, au afirmat înalţi oficiali americani.

Unul dintre aceştia a precizat că, fără a renunţa la control şi descurajare, noua doctrină va include, pentru prima dată, "prevenirea" şi "intervenţia defensivă" ca opţiuni oficiale de atacare a unor naţiuni ostile sau a unor grupuri care par decise să folosească arme de distrugere în masă împotriva Statelor Unite.

George W. Bush a făcut referire la noua doctrină în discursul din ianuarie a.c. despre starea naţiunii, atunci când a încadrat Irakul, Iranul şi Coreea de Nord într-o "axă a răului" şi a avertizat că nu va permite acestor ţări să ameninţe Statele Unite cu arme de distrugere în masă.

Experţii americani afirmă că, prin adoptarea acestei doctrine, Administraţia va obliga armata şi serviciile de informaţii să implementeze unele dintre cele mai mari schimbări din istoria lor.

Surse din cadrul Administraţiei afirmă că Statele Unite au fost obligate să adopte această cale din cauza ameninţării reprezentate de grupurile teroriste şi de statele ostile care le susţin. "Natura inamicului s-a schimbat, natura ameninţării s-a schimbat, deci trebuie să se schimbe şi răspunsul", a afirmat un înalt oficial american, precizînd că teroriştii "nu au teritorii de apărat".

Noua doctrină este sursa unor controverse puternice între experţii militari americani, care pun sub semnul întrebării fezabilitatea şi eficienţa atacurilor preventive împotriva reţelelor teroriste sau a depozitelor de arme. La rândul lor, oficiali ai Alianţei Nord-Atlantice manifestă îngrijorare faţă de iniţiativa americană. Secretarul american al apărării, Donald Rumsfeld, a declarat recent, la Bruxelles, că NATO nu mai poate aştepta să primească "dovezi absolute" înainte de a trece la acţiune împotriva grupărilor teroriste sau a statelor care dispun de arme chimice, biologice sau nucleare. Totuşi, Secretarul general al NATO, George Robertson, a insistat asupra faptului că Alianţa Nord-Atlantică este o organizaţie cu scop defensiv. "Nu mergem în căutarea unor probleme pe care să le rezolvăm", a precizat el.

Pe de altă parte, susţinătorii americani ai doctrinei atacurilor preventive au recunoscut că aceasta presupune ca activitatea agenţiilor de informaţii să fie modificată radical, datele obţinute de acestea trebuind să fie mult mai precise şi mai ample.

Oficiali din cadrul Pentagonului au afirmat că atacul nuclear preventiv ar face parte din această doctrină, dar că recurgerea la acest tip de arme s-ar face în ultimă instanţă şi, cu precădere, pentru a distruge arme biologice, ştiut fiind că agenţii biologici pot fi anihilaţi de expunerea intensă la temperaturi înalte, cum ar fi cele degajate de o explozie nucleară. Cu toate acestea, sursele citate au declarat că eforturile americane se vor îndrepta către identificarea unor metode noi de folosire a arsenalului convenţional.

 

4. Situaţia din Orientul Mijlociu 

 

Preşedintele american, George W. Bush, a apreciat, la 9 iunie a.c. că este prematură anunţarea unui calendar precis privind crearea unui stat palestinian, în pofida insistenţelor în acest sens ale omologului său egiptean, Hosni Mubarak.

Liderul egiptean susţine un plan de pace care prevede crearea, la începutul anului 2003, a unui stat palestinian, ale cărui frontiere definitive ar urma să fie stabilite în urma negocierilor. "Nu suntem încă gata să stabilim un calendar", a afirmat George W. Bush, în cursul conferinţei de presă comune cu preşedintele egiptean. "Nu cred că violenţa va înceta atîta timp cît oamenii nu vor simţi că există o speranţă de pace şi că există lucruri concrete care să demonstreze că au pornit pe calea păcii", a spus, la rândul său, preşedintele egiptean.

Preşedintele american a recunoscut că sunt necesare acţiuni rapide pentru relansarea procesului de pace dintre israelieni şi palestinieni, dar a subliniat că Statele Unite consideră că principala prioritate este reprezentată de reforma actualelor instituţii palestiniene. "Trebuie începută imediat formarea instituţiilor necesare pentru crearea unui stat palestinian, pentru a reda poporului palestinian speranţa şi pentru a demonstra lumii şi regiunii că este posibilă învingerea terorii", a declarat George W. Bush.

Preşedintele american a afirmat că discuţiile avute cu Hosni Mubarak, precum şi cele cu premierul israelian Ariel Sharon au drept scop "să determine ce poate fi făcut în dialogul politic şi ce este de făcut în privinţa unui calendar". El i-a cerut liderului palestinian Yasser Arafat să depună toate eforturile pentru a pune capăt atentatelor şi violenţelor împotriva Israelului. Hosni Mubarak a apreciat că Y. Arafat merită o nouă şansă. "Trebuie să îi dăm o şansă acestui om, pentru a vedea dacă îşi poate îndeplini angajamentele", a spus el.

H. Mubarak a insistat şi asupra necesităţii restabilirii încrederii între cele două părţi, care ar putea facilita relansarea procesului de pace. "În acest context, Israelul trebuie să pună capăt asediului impus poporului palestinian, să îşi retragă forţele de pe poziţiile ocupate după 28 septembrie 2000 (începutul Intifadei) şi să pună capăt asasinatelor şi incursiunilor repetate în teritoriile aflate sub controlul Autorităţii Palestiniene", a declarat el.

Preşedintele egiptean a cerut şi "încetarea tuturor activităţilor de colonizare din teritoriile ocupate, inclusiv a confiscărilor ilegale şi a dezvoltării coloniilor existente, sub pretextul dezvoltării naturale". H. Mubarak le-a solicitat liderilor palestinieni să îşi reformeze instituţiile, pentru a pregăti crearea statului şi să reprime violenţele, dar a insistat şi în favoarea unui angajament puternic al Statelor Unite pentru realizarea unei păci globale, având la bază "retragerea Israelului din toate teritoriile arabe ocupate din 1967, inclusiv cele confiscate de la Siria şi Liban".

*

Autoritatea Palestiniană a anunţat, la 9 iunie a.c., o remaniere a Cabinetului palestinian, care va fi format din 21 de miniştri şi va include, pentru prima dată, un Minister de Interne. 

"Acest guvern de tranziţie va avea drept misiune pregătirea alegerilor municipale, legislative şi prezidenţiale, programate pentru sfârşitul anului 2002 şi începutul anului 2003", a declarat ministrul informaţiilor, Yasser Abed Rabbo. El a precizat că zece dintre miniştrii fostului Cabinet au părăsit funcţiile. 

Conducerea Ministerului de Interne i-a fost încredinţată generalului Abdelrazak al-Yahiya, fost negociator cu Israelul. Noul minister va avea în subordine un aparat de securitate redus. 

 

5. Conferinţa privind securitatea în Asia 

 

Conferinţa privind securitatea regională din Asia, care s-a desfăşurat la Alma Ata, a început, la 4 iunie a.c., în prezenţa premierului indian, Atal Behari Vajpayee, şi a preşedintelui pakistanez, Pervez Musharraf.

Delegaţia indiană a exclus orice contact cu membrii delegaţiei pakistaneze. "Poziţia noastră este foarte clară: suntem pregătiţi să ne întâlnim cu Pakistanul la mijlocul drumului, însă violenţa şi infiltrările în Caşmir trebuie să înceteze", a declarat adjunctul ministrului indian al afacerilor externe, Omar Abdullah. În schimb, P. Musharraf a declarat că nu are nici o condiţie de impus în privinţa unui dialog cu India. Liderul pakistanez a explicat că preşedintele kazah, Nursultan Nazarbaiev, care găzduieşte această conferinţă, i-a spus că nu a putut obţine o promisiune din partea lui B. Vajpayee referitoare la o discuţie cu liderul pakistanez.

Preşedintele rus, Vladimir Putin, care s-a oferit să fie mediator între B. Vajpayee şi P. Musharraf, a avut întrevederi separate cu cei doi lideri, la fel ca şi omologul său chinez, Jiang Zemin.

Conferinţa privind interacţiunile şi măsurile de încredere în Asia (CICA), care numără 16 membri, s-a încheiat prin adoptarea unei declaraţii referitoare la eliminarea terorismului, şi prin adoptarea Actului de la Alma Ata, care precizează priorităţile în materie de securitate în Asia.

Acest document "deschide calea pentru organizarea negocierilor care ameliorează securitatea în regiune", a declarat preşedintele N. Nazarbaiev, în deschiderea conferinţei. El le-a cerut participanţilor la procesul CICA să dea dovadă de reţinere şi de responsabilitate în relaţiile lor mutuale "pentru a evita un conflict de mare amploare şi o escaladă a tensiunilor din Asia", referire directă la ameninţarea escaladării conflictului indo-pakistanez.

Preşedintele kazah a enumerat, de altfel, şi lista ameninţărilor faţă de securitatea regională, în rândul cărora a amintit proliferarea armelor de distrugere în masă, traficul de arme şi de droguri, precum şi imigraţia ilegală.

La rândul său, preşedintele chinez, Jiang Zemin a apreciat că "situaţia din regiunile Asiei nu este liniştitoare, mai ales din cauza terorismului". 

*

Analiştii ruşi apreciază că summit-ul asiatic care a avut loc în capitala Kazahstanului nu pare să fi înregistrat succesul scontat. În opinia acestora, summit-ul ar fi trebuit să se încheie cu o primă încercare serioasă a Asiei de a-şi crea propria sa organizaţie de cooperare şi securitate pe continent, după modelul european. 

Transformarea Conferinţei privind cooperarea şi măsurile de încredere în Asia într-o organizaţie care să elaboreze mecanismul de soluţionare a gravelor probleme cu care se confruntă continentul asiatic rămâne "doar o iluzie", după cum apreciază ziarele ruseşti. 

În acest context, cotidianul rus "Vremia Novostei" consideră că reuniunea de la Alma-Ata nu ar fi reprezentat un eveniment atât de important şi poate că nici nu s-ar fi desfăşurat dacă nu ar fi existat actualele tensiuni indo-pakistaneze şi pericolul unui atac nuclear, având în vedere faptul că ideea creării unei astfel de Conferinţe a fost lansată încă din anul 1992 de preşedintele Kazahstanului, Nursultan Nazarbaev. 

"Izvestia" apreciază, la rândul ei, că spre deosebire de Europa, o organizaţie pentru securitate şi cooperare în Asia poate întâmpina dificultăţi în soluţionarea problemelor, ţinând seama de tradiţiile şi concepţiile diferitelor popoare de pe continentul asiatic. Acelaşi ziar consideră însă că forumul de la Alma-Ata îşi are importanţa sa, mai ales dacă se are în vedere că cei 16 lideri asiatici, reuniţi în capitala kazahă, reprezintă, pe de o parte, jumătate din populaţia globului pământesc - 3 miliarde de oameni - şi, pe de altă parte - 40% din rezervele mondiale de petrol. 

Referindu-se la eforturile preşedintelui rus, Vladimir Putin de a-i apropia pe cei doi lideri din India şi Pakistan, "Izvestia" apreciază că pentru Rusia este dificil să-şi asume rolul de mediator în conflictul indo-pakistanez, nu numai din cauza poziţiilor dure ale celor două ţări, ci şi a relaţiilor pe care liderii ruşi le au cu oficialităţile celor două state. Declaraţia preşedintelui pakistanez, Pervez Musharraf, este concludentă în acest sens: "Îl respectăm pe preşedintele V. Putin, este un conducător dinamic şi inteligent, dar Rusia are legături apropiate şi cu India, acest lucru fiind un factor foarte important". 

Potrivit analiştilor, posibilităţi limitate în medierea conflictului indo-pakistanez are şi China, liderii chinezi având legături mai strânse cu Pakistanul. Nici posibilităţile SUA nu sunt mai mari, apreciază "Izvestia", liderul american fiind interesat de loialitatea preşedintelui P. Musharraf în cadrul operaţiunilor antiteroriste din Afganistan. 

"Izvestia" atrage atenţia asupra faptului că situaţia în regiunea Caşmir este cu mult mai periculoasă decât se vede ea din Europa şi America, concluzionând: "În timp ce liderii occidentali "povestesc" despre victoria în lupta împotriva terorismului internaţional, în Asia situaţia poate ieşi de sub control". 

 

6. Situaţia din Caşmir 

 

Conform cotidianului britanic "Daily Telegraph", "armata indiană ar putea invada Caşmirul aflat sub control pakistanez în următoarele două săptămâni, dacă va primi autorizaţia finală". Campania planificată de autorităţile indiene ar urma modelul atacului american împotriva Afganistanului, începând cu raiduri aeriene urmate de asalturi terestre ale trupelor speciale, au precizat, surse militare indiene, citate de publicaţia britanică.

Potrivit cotidianului citat, bombe cu sisteme avansate de ghidare şi alte arme perfecţionate au fost încărcate în avioane Mirage 2000H şi MIG-27, la bazele din nordul şi vestul Indiei. Totuşi, responsabili militari indieni au dat asigurări că acest conflict nu va degenera într-un război nuclear. Un oficial indian a acuzat Marea Britanie, Statele Unite şi alte ţări occidentale care şi-au sfătuit cetăţenii să părăsească India şi Pakistanul, declarând că prin această recomandare "oferă credibilitate şantajului nuclear practicat de Pakistan".

Cei mai mulţi dintre experţii indieni apreciază că Statele Unite şi alte mari puteri internaţionale vor începe să exercite presiuni în vederea încetării focului, după o săptămînă de operaţiuni militare. Un ofiţer indian a afirmat că, în opinia sa, există "o posibilitate infimă" ca armele nucleare să fie utilizate. Pe de altă parte, India intenţionează să încheie operaţiunea militară până în luna iulie a.c., când începe sezonul ploios.

La 5 iunie a.c., Marea Britanie le-a cerut cetăţenilor săi să părăsească regiunea, iar Statele Unite au făcut un apel similar către americanii din India şi Pakistan. În aceste condiţii, un responsabil militar indian a afirmat că cele două state ştiu că o operaţiune militară este iminentă. "Apelul american referitor la plecarea din India arată că Administraţia americană a fost informată despre intenţiile autorităţilor indiene de a ataca Pakistanul şi le ia în serios", a declarat el.

De asemenea, ministrul japonez de externe, Yoriko Kawaguchi, şi-a anulat o vizită în regiune, la câteva ore după ce a discutat cu Jack Straw, omologul său britanic. Japonia nu a precizat ce a determinat acest lucru, invocând "diverse motive".

Potrivit cotidianului britanic, planul indian de atacare a Caşmirului pakistanez are drept obiectiv arestarea militanţilor islamici şi consolidarea poziţiilor militare ale Indiei. În acest scop, aviaţia indiană a efectuat exerciţii militare care vizau bombardarea a 50-75 de baze ale militanţilor musulmani pakistanezi, precum şi a altor obiective.

În faza a doua a campaniei, India ar trebui să trimită trupe aeropurtate în regiunea înaltă a Caşmirului aflat sub control pakistanez. Experţii au apreciat că în această etapă pierderile de partea indiană vor fi deosebit de grave, deoarece elicopterele trebuie să treacă de patru linii ale apărării antiaeriene pakistaneze, echipate cu radare performante.

Printre ţinte se vor număra şi podurile care asigură legătura dintre regiunea Caşmirului sub control pakistanez şi China sau restul Pakistanului, astfel încât aprovizionarea trupelor pakistaneze din regiunea Liniei de Control să fie întreruptă.

*

Un război între India şi Pakistan "poate fi evitat", a declarat, la 5 iunie a.c., la Londra, secretarul american de stat, Colin Powell. "Un astfel de război nu este iminent", a afirmat C. Powell, subliniind că situaţia rămâne "extrem de periculoasă".

La rândul său, secretarul american al apărării, Donald Rumsfeld, a apreciat că un conflict între India şi Pakistan "nu este în interesul celor două state”.

Ministrul britanic al apărării, Geoff Hoon, a declarat că propunerea indiană de constituire a unor patrule de frontieră pentru supravegherea Liniei de control din Caşmir este "încurajatoare". "Este un semn că indienii încearcă să facă primul pas pentru evitarea unui conflict, iar noi îi vom susţine", a continuat G. Hoon.

 

7. Primul tur al alegerilor legislative din Franţa 

 

Analiştii francezi evidenţiază avansul net pe care l-a înregistrat dreapta tradiţională în primul tur al alegerilor legislative din Franţa, care au avut loc la 9 iunie a.c., remarcând o "prăbuşire" a extremelor, atât de dreapta, cât şi de stânga, în raport cu rezultatele obţinute la recentele alegeri prezidenţiale.

Primul tur al alegerilor legislative a fost marcat de o puternică ascensiune a formaţiunilor de dreapta, favorabile preşedintelui Jacques Chirac, care, potrivit institutelor de sondare a opiniei publice, sunt pe punctul de a obţine majoritatea absolută în Adunarea Naţională la cel de-al doilea tur de scrutin, la 16 iunie. Comentatorii politici apreciază că este nevoie de al doilea tur de scrutin pentru a confirma această tendinţă, subliniind în special rata record a absenteismului la urne, de peste 35%.

Formaţiunile de dreapta, susţinute de preşedintele Jacques Chirac, au obţinut, potrivit primelor rezultate oficiale, 43% din voturi, stânga a obţinut un procent de 36%, iar extrema dreaptă 12%.

Printre cele mai importante personalităţi alese în primul tur de scrutin se numără fostul premier Eduard Balladur şi liderul Mişcării pentru Franţa, Philippe de Villiers.

Potrivit estimărilor institutelor de sondare, dacă la 16 iunie se confirmă această tendinţă, dreapta ar obţine majoritatea absolută în Adunarea Naţională cu 387-446 mandate, faţă de 127-192, câte ar obţine stânga şi între 1-4 mandate pentru extrema-dreaptă. 

*

Presa europeană subliniază victoria "zdrobitoare" a dreptei franceze şi "recordul istoric" de absenteism înregistrat în primul tur al alegerilor legislative din Franţa.

"Dreapta democratică i-a zdrobit pe adversarii săi, iar stânga a scăzut în opţiuni", apreciază cotidianul liberal spaniol "El Mundo", în timp ce publicaţia portugheză "Jornal de Noticias" afirmă: "J. Chirac îşi zdrobeşte adversarii. Comuniştii se îneacă, socialiştii bat pasul pe loc, iar Frontul Naţional pierde teren".

"Franţa a întors spatele extremei drepte", titrează cotidianul britanic "The Independent", care scoate în evidenţă "reculul spectaculos" al Frontului Naţional condus de Jean-Marie Le Pen. "Alegerile din Franţa au creat din nou surprize, însă, de data aceasta, surprize plăcute", subliniază publicaţia citată, referindu-se la rezultatul extremei drepte.

"Financial Times" apreciază, la rândul său, că J. Chirac se pregăteşte să obţină "cel mai mare control al puterii" din ultima perioadă, însă adaugă că electoratul francez a părut oarecum "obosit, după ce a votat pentru a treia oară în numai două luni". "Alegerile legislative sunt pe punctul de a-l transforma din nou în liderul de necontestat al Guvernului, al forţelor armate, al Senatului, al celor mai multe dintre regiunile şi instituţiile care asigură echilibrul puterii în Franţa. Nici un alt lider democratic nu beneficiază de o asemenea putere", subliniază şi cotidianul britanic "Times", referindu-se la poziţia preşedintelui J. Chirac.

În opinia cotidianului italian "La Repubblica", "Franţa începe să fie din nou o monarhie republicană. Preşedintele, care în ultimii cinci ani şi, mai cu seamă, de la înfrângerea din 1997, şi-a pierdut aproape toate prerogativele, începe să le recupereze acum".

Presa elveţiană de limbă franceză apreciază că "peste republica gaullistă bate vântul originilor". Comentând victoria lui J. Chirac, "La Tribune de Geneve" afirmă: "Ceea ce au respins alegătorii nu este atât bilanţul socialiştilor cât zăpăceala generată de o convieţuire prea lungă. După ani de zile în care coabitarea părea să răspundă nevoii de consens, de moderaţie, iată că se cere claritate şi coerenţă".

"Le Temps" apreciază că "după mai mult de cincisprezece ani de voturi contradictorii şi de împărţire a puterii, care au însemnat tot atâtea inovaţii sau extravaganţe, acest prim tur electoral reface legătura cu sensul originar al instituţiilor celei de-a V-a Republici: o majoritate docilă, al cărei program principal constă în a sprijini activitatea preşedintelui-monarh".

Pentru analiştii cotidianului "Le Matin", "majoritatea prezidenţială nu îşi doreşte decât să propună o gestiune liberală a economiei şi una de securitate a sectorului social. Evident, timpul va fi prea scurt pentru a reuşi acest lucru. Este clar că efectele de culise şi campaniile mediatice nu vor fi de ajuns acestui preşedinte care a fost ales printr-un accident al istoriei".

Mass-media belgiană subliniază amploarea victoriei dreptei, evidenţiind, de asemenea, nivelul ridicat al absenteismului, care ar fi efectul unei campanii electorale neinteresante, ba chiar "insipide". "Niciodată nu au stat acasă atâţia alegători" apreciază cotidianul flamand "Standaard", care subliniază "apatia alegătorilor faţă de o campanie aproape plicticoasă".

"Stânga nu a fost în stare să ridice nivelul dezbaterilor, în timp ce premierul Jean-Pierre Raffarin a fugit de orice dezbatere", adaugă cotidianul "La Derniere Heure".

"Le Soir" consideră că procedeul coabitării la putere va lua sfârşit: "Republica trebuie să-şi ocupe din nou locul său, însă acum, dreapta este sub supraveghere".

"Francezii au obosit să voteze" titrează, pe de altă parte, cotidienele germane "Frankfurter Rundschau" şi "Sueddeutsche Zeitung", care apreciază că acesta este cel mai important aspect al alegerilor desfăşurate în Franţa.

